钦定古今图书集成/明伦汇编/官常典/第457卷 > 韩当
## 钦定古今图书集成/明伦汇编/官常典/第457卷 > 韩当

按《吴志》本传，“当字义公，辽西令支人也。以便弓马，有
膂力，幸于孙坚，从征伐周旋，数犯危难，陷敌禽卤，为
别部司马。”及孙策东渡，从讨三郡，迁先登校尉，授兵
二千，骑五十匹。从征刘勋，破黄祖，还讨鄱阳，领乐安
长，山越畏服。后以中郎将与周瑜等拒破曹公，又与
吕蒙袭取南郡，迁偏将军，领永昌太守。宜都之役，与
陆逊、朱然等共攻蜀军于涿乡，大破之。徙威烈将军，
封都亭侯。曹真攻南郡，当保东南，在外为帅，厉将士
同心固守，又敬望督司，奉遵法令，权善之。黄武二年，
封石城侯，迁昭武将军，领冠军太守。后又加都督之
号，将敢死及解烦兵万人，讨丹阳贼，破之，会病卒。子
综袭侯，领兵。其年，权征石阳，以综有忧，使守武昌。而
综淫乱不轨，权虽以父故不问，综内怀惧，载父丧，将
母家属部曲男女数千人奔魏。魏以为将军，封广阳
侯。数犯边境，杀害人民，权常切齿。东兴之役，综为前
锋，军败身死，诸葛恪斩送其首，以白权庙。